সাকিবের জন্ম ২৪ মার্চ, ১৯৮৭ । সারা দেশের কাছে তার পরিচয় সাকিব আল হাসান নামে হলেও জন্মস্থল মাগুরায় তার পরিচিতি ফয়সাল নামে । আজকে ক্রিকেটার সাকিবকে নিয়ে সারা দেশ জুড়ে যে উন্মাদনা সেই সাকিবের হয়তো কখনো ক্রিকেটই খেলা হত না ! সাকিবের বাবা মাশরুর রেজা যে চাইতেনই না তার ছেলে ক্রিকেটের পেছনে সময় নষ্ট করুক । সাকিবের বাবা যৌবনে মাগুরার জেলা দলের হয়ে নিয়মিত ফুটবল খেলেছেন । তিনি ছেলের ফুটবল খেলা মেনে নিতে পারতেন কিন্তু ক্রিকেট কখনোই না । ক্রিকেটটা সেই সময়ে এখনকার মত এতটা জনপ্রিয়ও ছিল না । একটা সময় অবশ্য সাকিব নিজেও চাইতেন ফুটবলার হতে । কিন্তু ১৯৯৭ সালে বাংলাদেশ ক্রিকেট দল কেনিয়াকে হারিয়ে আইসিসি ট্রফি জয় করে বিশ্বকাপ খেলার সুযোগ লাভ করলে দেশ জুড়ে যে ক্রিকেট জ্বর শুরু হয় তাতে সাকিবও আক্রান্ত হন । ক্রিকেটের প্রতি তার আগ্রহ এবং ভালবাসা দুটোই বাড়তে থাকে । তাই শেষ পর্যন্ত সাকিব ক্রিকেটকেই বেছে নিলেন । তার সিদ্ধান্ত যে ভুল যে মোটেও ভুল ছিল না তা আর বলার অপেক্ষা রাখে না । লর্ডস, মেলবোর্ন, ইডেন গার্ডেন, মিরপুর মাঠ দাপিয়ে বেড়ানো সাকিবের শুরুটা কিন্তু হয়েছিল আলোকদিয়ার মাঠে !